กฎกระทรวงกำหนดอัตราค่าธรรมเนียมการตรวจลงตรา และค่าธรรมเนียมคำขออนุญาตเพื่ออยู่ในราชอาณาจักรเป็นการชั่วคราวต่อไป สำหรับคนต่างด้าวซึ่งเข้ามาเพื่อทำงานในราชอาณาจักร
ตามบันทึกความเข้าใจว่าด้วยความร่วมมือด้านการจ้างแรงงาน หรือได้รับอนุญาตให้เข้ามาอยู่ในราชอาณาจักรเป็นกรณีพิเศษ พ.ศ. 2559

กฎกระทรวง

กฎกระทรวง
กำหนดอัตราค่าธรรมเนียมการตรวจลงตรา
และค่าธรรมเนียมคำขออนุญาต
เพื่ออยู่ในราชอาณาจักรเป็นการชั่วคราวต่อไป
สำหรับคนต่างด้าวซึ่งเข้ามาเพื่อทำงานในราชอาณาจักร
ตามบันทึกความเข้าใจว่าด้วยความร่วมมือด้านการจ้างแรงงาน
หรือได้รับอนุญาตให้เข้ามาอยู่
ในราชอาณาจักรเป็นกรณีพิเศษ
พ.ศ. ๒๕๕๙[๑]

อาศัยอำนาจตามความในมาตรา ๕ วรรคหนึ่ง
แห่งพระราชบัญญัติคนเข้าเมือง พ.ศ. ๒๕๒๒ ซึ่งแก้ไขเพิ่มเติมโดยประกาศคณะรักษาความสงบแห่งชาติ
ฉบับที่ ๘๗/๒๕๕๗ เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
ลงวันที่ ๑๐ กรกฎาคม พุทธศักราช ๒๕๕๗ มาตรา ๑๒
(๑) วรรคสาม แห่งพระราชบัญญัติคนเข้าเมือง พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติคนเข้าเมือง (ฉบับที่ ๒) พ.ศ.
๒๕๒๓ และมาตรา ๓๕ วรรคสี่ แห่งพระราชบัญญัติคนเข้าเมือง พ.ศ. ๒๕๒๒
นายกรัฐมนตรีและรัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ
๑  กฎกระทรวงนี้ให้ใช้บังคับเมื่อพ้นกำหนดสิบห้าวันนับแต่วันประกาศในราชกิจจานุเบกษาเป็นต้นไป

ข้อ
๒  กฎกระทรวงนี้ให้ใช้บังคับได้มีกำหนดสี่ปี

ข้อ
๓  ให้ยกเลิกกฎกระทรวงกำหนดอัตราค่าธรรมเนียมการตรวจลงตรา
และค่าธรรมเนียมคำขออนุญาตเพื่ออยู่ในราชอาณาจักรเป็นการชั่วคราวต่อไป
สำหรับคนต่างด้าวสัญชาติเมียนมาร์ ลาว และกัมพูชา
ซึ่งเข้ามาเพื่อทำงานในราชอาณาจักรตามบันทึกความเข้าใจว่าด้วยความร่วมมือด้านการจ้างแรงงาน หรือได้รับอนุญาตให้เข้ามาอยู่ในราชอาณาจักรเป็นกรณีพิเศษ
พ.ศ. ๒๕๕๕

ข้อ
๔  ให้กำหนดค่าธรรมเนียมดังต่อไปนี้
สำหรับคนต่างด้าวสัญชาติเมียนมา ลาว กัมพูชา
และเวียดนาม
ซึ่งเข้ามาเพื่อทำงานในราชอาณาจักรตามบันทึกความเข้าใจว่าด้วยความร่วมมือด้านการจ้างแรงงานระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐแห่งสหภาพเมียนมา
รัฐบาลแห่งสาธารณรัฐประชาธิปไตยประชาชนลาว รัฐบาลแห่งราชอาณาจักรกัมพูชา
และรัฐบาลแห่งสาธารณรัฐสังคมนิยมเวียดนาม
(๑) การตรวจลงตราตามมาตรา ๑๒ (๑)
ประเภทคนอยู่ชั่วคราว ใช้ได้ครั้งเดียว                         ๕๐๐
บาท
(๒) คำขออนุญาตเพื่ออยู่ในราชอาณาจักร
เป็นการชั่วคราวต่อไปตามมาตรา ๓๕ คนหนึ่ง
ครั้งละ        ๕๐๐
บาท

ข้อ
๕  ให้กำหนดค่าธรรมเนียมดังต่อไปนี้
สำหรับคนต่างด้าวสัญชาติเมียนมา ลาว และกัมพูชา
ซึ่งนายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีอนุญาตให้เข้ามาอยู่ในราชอาณาจักร
ตามมาตรา ๑๗ โดยได้รับอนุญาตให้เข้ามาอยู่ในราชอาณาจักรเป็นการชั่วคราว
เพื่อรอการส่งกลับ ตามประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ  ทั้งนี้ คนต่างด้าวดังกล่าวต้องผ่านการตรวจสัญชาติและมีหนังสือเดินทาง
เอกสารใช้แทนหนังสือเดินทาง หรือหนังสือรับรองสถานะบุคคลของคนต่างด้าวตามที่กระทรวงการต่างประเทศให้การรับรอง
(๑) การตรวจลงตราตามมาตรา ๑๒ (๑)
ประเภทคนอยู่ชั่วคราว
ใช้ได้ครั้งเดียว                         ๕๐๐
บาท
(๒) คำขออนุญาตเพื่ออยู่ในราชอาณาจักร
เป็นการชั่วคราวต่อไปตามมาตรา
๓๕ คนหนึ่ง ครั้งละ        ๕๐๐
บาท

ให้ไว้ ณ วันที่ ๙
สิงหาคม พ.ศ. ๒๕๕๙
พลเอก ประยุทธ์  จันทร์โอชา
นายกรัฐมนตรี

พลเอก อนุพงษ์
เผ่าจินดา
รัฐมนตรีว่าการกระทรวงมหาดไทย

หมายเหตุ :-
เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรขยายระยะเวลาการปรับลดอัตราค่าธรรมเนียมการตรวจลงตรา และค่าธรรมเนียมคำขออนุญาตเพื่ออยู่ในราชอาณาจักรเป็นการชั่วคราวต่อไป
สำหรับคนต่างด้าวสัญชาติเมียนมา ลาว และกัมพูชา
ซึ่งเข้ามาเพื่อทำงานในราชอาณาจักรตามบันทึกความเข้าใจว่าด้วยความร่วมมือด้านการจ้างแรงงาน
หรือได้รับอนุญาตให้เข้ามาอยู่ในราชอาณาจักรเป็นกรณีพิเศษ และสมควรเพิ่มคนต่างด้าวสัญชาติเวียดนามซึ่งเข้ามาเพื่อทำงานในราชอาณาจักรตามบันทึกความเข้าใจว่าด้วยความร่วมมือด้านการจ้างแรงงานให้เสียค่าธรรมเนียมในอัตราดังกล่าวด้วย
 ทั้งนี้
เพื่อเป็นการส่งเสริมให้มีการใช้แรงงานต่างด้าวโดยชอบด้วยกฎหมายตามบันทึกความเข้าใจว่าด้วยความร่วมมือด้านการจ้างแรงงาน
และแก้ไขปัญหาแรงงานต่างด้าวที่หลบหนีเข้าเมืองให้เข้าสู่ระบบการปรับเปลี่ยนสถานะให้เป็นผู้เข้าเมืองโดยถูกต้องตามกฎหมาย
และบรรเทาความเดือดร้อนของผู้ประกอบการ
และนายจ้างที่มีความจำเป็นต้องพึ่งพาแรงงานต่างด้าว  จึงจำเป็นต้องออกกฎกระทรวงนี้

ปริยานุช/จัดทำ
๒๒ สิงหาคม
๒๕๕๙

ชวัลพร/ตรวจ
๒๒ สิงหาคม
๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๗๒ ก/หน้า ๑๕/๑๙ สิงหาคม ๒๕๕๙